Deep Space Station 51 is in 1975 aan die WNNR (Wetenskaplike en Nywerheidsnavorsingsraad) oorhandig en is in 'n radio-astronomie observatorium omskep. In 1988 het die observatorium 'n nasionale fasiliteit onder beheer van die SNO (Stigting vir Navorsingsontwikkeling) geword. In 1999 het hersamestelling van die SNO die SNN (Stigting vir Nasionale Navorsing) tot gevolg gehad.
'n Span van Rhodes-Universiteit het radio-uitstraling van die hele suidelike hemel met die HartRAO-radioteleskoop gekarteer om die warm gas in ons sterrestelsel, die Melkweg, te bestudeer. 'n Deel van die kaart word hieronder getoon.
Sterre wat die einde van hul leeftyd bereik, kan ook masers oplewer. Hulle word geweldig groot om rooi reuse te vorm. Hulle werp hul buitenste lae gedurende hewige pulsasies af en vorm digte gas- en stofwolke wat van die ster af wegwaai. Hidroksielmasers kan binne hierdie wolke voorkom. Hulle varieer in pas met die ster se pulsasies soos hieronder aangetoon. Waarnemings van die masers laat ons toe om die grootte van die wolk en die afstand na die ster te bepaal. Soos die ster pulseer, word die maser swakker en sterker soos gesien kan word in die rooi-, geel- en groengekleurde spektra.
Kwasars is so ver weg dat dit lyk asof hulle nie deur die ruimte beweeg nie maar vasstaan. Deur hulle met 'n BLBI-netwerk waar te neem, kan ons die afstande tussen die radioteleskope in die netwerk binne enkele sentimeters meet. Dit laat ons toe om die stadige verskuiwing van vastelande oor die Aarde se oppervlakte en die gedurig-veranderende kanteling van die Aarde te meet. Die HartRAO-radioteleskoop vorm deesdae die verwysingspunt vir Suid-Afrika se nasionale opmetingstelsel. Hierdie verwysingspunt staan as die " Hartebeesthoek94 Datum" bekend. HartRAO is deel van die International VLBI Service for Geodesy and Astrometry (IVS).
'n Satelliet Laser Reikafstandbepaler (SLR) word in 'n gesamentlike projek met NASA gebruik om die wentelbane van 'n aantal satelliete akkuraat te bepaal. Hierdie satelliete sluit ondermeer GPS-satelliete, satelliete wat die veranderende hoogte van seevlak bepaal en satelliete wat die Aarde se swaartekragveld meet in. HartRAO is 'n deel van die International Laser Ranging Service (ILRS).